DA Den Europæiske Unions Tidende C 452/26

BERETNING

om årsregnskabet for fællesforetagendet ENIAC for regnskabsåret 2013 med fællesforetagendets svar

(2014/C 452/04)

INDHOLD

Punkt Side Indledning 1 — 5 27 Oplysninger til underbygning af revisionserklæringen 6 27 Revisionserklæring 7 — 19 27 Erklæring om regnskabernes rigtighed 12 28 Grundlag for en erklæring med forbehold om de underliggende transaktioners lovlighed og formelle rigtighed 13 — 17 29 Erklæring med forbehold om lovligheden og den formelle rigtighed af de transaktioner, der ligger til grund for regnskabet 18 29 Bemærkninger til den budgetmæssige og økonomiske forvaltning 20 — 21 29 Budgetgennemførelse 20 29 Indkaldelser af forslag 21 29 Andre forhold 22 — 29 30 Retsgrundlag 22 30 Den interne revisionsfunktion og Kommissionens Interne Revisionstjeneste 23 — 24 30 Tilsyn med og rapportering af forskningsresultater 25 30 Interessekonflikter 26 — 27 30 Kommissionens anden foreløbige evaluering 28 — 29 30

INDLEDNING

1. Det europæiske fællesforetagende med henblik på gennemførelse af det fælles teknologiinitiativ om nanoelektronik (fællesforetagendet ENIAC), der ligger i Bruxelles, blev oprettet i december 2007 (1) for en periode på 10 år og har fungeret som et uafhængigt organ siden 2010.

2. Det vigtigste formål med fællesforetagendet er at fastlægge og gennemføre en »forskningsdagsorden« for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål (2).

3. De stiftende medlemmer af Fællesforetagendet ENIAC er Den Europæiske Union repræsenteret ved Kommissionen, en række EU-medlemsstater (Belgien, Tyskland, Estland, Irland, Grækenland, Spanien, Frankrig, Italien, Nederlandene, Polen, Portugal, Sverige og Det Forenede Kongerige) og en sammenslutning, der repræsenterer europæiske nanoelektronikaktiviteter (AENEAS). Andre medlemsstater og associerede lande og andre lande eller juridiske personer, der kan yde et betydeligt finansielt bidrag til opfyldelsen af fællesforetagendets mål, kan blive medlem af fællesforetagendet ENIAC.

4. Det maksimale EU-bidrag til fællesforetagendet ENIAC's løbende udgifter og forskningsaktiviteter udgør 450 millioner euro, der skal betales over budgettet for syvende rammeprogram (3). AENEAS yder et bidrag på højst 30 millioner euro til fællesforetagendet ENIAC's løbende udgifter. ENIAC-medlemsstaterne yder bidrag i naturalier til de løbende udgifter (ved at lette gennemførelsen af projekterne) og finansielle bidrag, som mindst udgør 1,8 gange EU's bidrag. De forskningsorganisationer, der deltager i projekterne, yder også bidrag i naturalier, der skal være mindst lige så store som bidragene fra Kommissionen og medlemsstaterne.

5. Fællesforetagenderne ENIAC og Artemis (4) blev lagt sammen for at skabe et fælles teknologiinitiativ vedrørende elektronikkomponenter og -systemer for europæisk lederskab (FTI ECSEL) (5). Ud over at kombinere ENIAC-initiativet vedrørende nanoelektronik og Artemis-initiativet vedrørende indlejrede systemer vil FTI ECSEL også omfatte forskning og innovation inden for intelligente systemer. FTI ECSEL startede sin virksomhed i juni 2014 og vil fungere i en periode på ti år. Denne beretning er dog udfærdiget på grundlag af princippet om going concern.

OPLYSNINGER TIL UNDERBYGNING AF REVISIONSERKLÆRINGEN

6. Retten har valgt en metode, som omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller i overvågnings- og kontrolsystemerne. Dette suppleres med bevis opnået fra arbejde udført af andre revisorer (hvis relevant) og en analyse af ledelsens udtalelser.

REVISIONSERKLÆRING 7. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret fællesforetagendet ENIAC's årsregnskab, som omfatter årsopgørelsen (6) og beretningen om budgetgennemførelsen (7) for det regnskabsår, som afsluttedes den 31. december 2013, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 8. Ifølge artikel 33 og 43 i Kommissionens forordning (EF, Euratom) nr. 2343/2002 (8) har ledelsen ansvaret for at udarbejde et årsregnskab for fællesforetagendet, som giver et retvisende billede, og for, at de transaktioner, som ligger til grund for regnskabet, er lovlige og formelt rigtige: a) Ledelsens ansvar med hensyn til fællesforetagendets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, som Kommissionens regnskabsfører har fastlagt (9), og udøvelse af regnskabsmæssige skøn, som er rimelige efter omstændighederne. Direktøren godkender fællesforetagendets årsregnskab, når fællesforetagendets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af fællesforetagendets finansielle stilling. b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 9. Det er Rettens ansvar på grundlag af sin revision at afgive en erklæring til Europa-Parlamentet og Rådet (10) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om fællesforetagendets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 10. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 11. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 12. Det er Rettens opfattelse, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2013 og af resultaterne af dets transaktioner og pengestrømme i det afsluttede regnskabsår, i overensstemmelse med bestemmelserne i dets finansforordning og de regnskabsregler, som Kommissionens regnskabsfører har fastlagt. Grundlag for en erklæring med forbehold om de underliggende transaktioners lovlighed og formelle rigtighed 13. Fællesforetagendets strategi for efterfølgende revision (11) blev vedtaget ved en afgørelse truffet af bestyrelsen den 18. november 2010 og er et centralt værktøj (12) til vurdering af de underliggende transaktioners lovlighed og formelle rigtighed. I 2013 beløb de afholdte betalinger i relation til attester for godkendte omkostninger udstedt af medlemsstaternes finansieringsmyndigheder sig til 17 millioner euro, hvilket svarer til 50 % af de 34,4 millioner euro i operationelle betalinger. 14. I de administrative aftaler indgået mellem fællesforetagendet og de nationale finansieringsmyndigheder i medlemsstaterne er det fastsat, at de nationale finansieringsmyndigheder i princippet foretager revisioner på vegne af fællesforetagendet. Fællesforetagendets strategi for efterfølgende revision er i høj grad på baseret på, at de nationale finansieringsmyndigheder reviderer omkostningsanmeldelserne fra projekterne. 15. I 2013 dækkede de revisioner, som de nationale finansieringsmyndigheder foretog, 32 % af støttemodtagerne fra første indkaldelse i 2008, hvilket svarer til 61 % af de accepterede omkostninger. Fællesforetagendet vurderede imidlertid ikke kvaliteten af disse revisioner. 16. Fællesforetagendet gennemførte selv en begrænset gennemgang af omkostningsanmeldelserne (13) og konkluderede i sin årlige aktivitetsrapport, at fejlfrekvensen var på under 2 %. Den begrænsede gennemgang er ikke tilstrækkelig til at give sikkerhed for den fejlfrekvens, som fællesforetagendet angiver. 17. Retten kan ikke drage en konklusion om, hvorvidt den centrale kontrol efterfølgende revision fungerer effektivt. Erklæring med forbehold om lovligheden og den formelle rigtighed af de transaktioner, der ligger til grund for regnskabet 18. Det er Rettens opfattelse, at de transaktioner, der ligger til grund for fællesforetagendets årsregnskab for det regnskabsår, der afsluttedes den 31. december 2013, i alt væsentligt er lovlige og formelt rigtige, når der ses bort fra de mulige virkninger af det forhold, der er beskrevet i grundlaget for en erklæring med forbehold i punkt 17 til 18.

19. Bemærkningerne i det følgene drager ikke Rettens erklæringer i tvivl.

BEMÆRKNINGER TIL DEN BUDGETMÆSSIGE OG ØKONOMISKE FORVALTNING

Budgetgennemførelse

20. På det oprindelige aktionsbudget for 2013 var der opført 115,6 millioner euro i forpligtelsesbevillinger og 59,7 millioner euro i betalingsbevillinger. Ved udgangen af året vedtog bestyrelsen et ændringsbudget, som forhøjede forpligtelsesbevillingerne til 170 millioner euro (14) og nedsatte betalingsbevillingerne til 36,1 million euro. Udnyttelsesgraden var 100 % for de operationelle forpligtelsesbevillinger og 95 % for betalingsbevillingerne.

Indkaldelser af forslag

21. De sidste to indkaldelser af forslag blev indledt i 2013 og satte fællesforetagendet i stand til at bruge de resterende 170 millioner euro.

ANDRE FORHOLD

Retsgrundlag

22. Den nye finansforordning vedrørende Unionens almindelige budget (15) blev vedtaget den 25. oktober 2012 med effekt fra 1. januar 2013 (16). Finansforordningsmodellen for offentlig-private partnerskabsorganer, jf. artikel 209 i den nye finansforordning (17), trådte imidlertid først i kraft den 8. februar 2014. På grund af dets sammenlægning i fællesforetagendet ESCEL er fællesforetagendets finansielle bestemmelser ikke blevet ændret, så de afspejler disse ændringer.

Den interne revisionsfunktion og Kommissionens Interne Revisionstjeneste

23. I 2013 reviderede Kommissionens Interne Revisionstjeneste, om tilskudsforvaltningsprocessen var hensigtsmæssig og effektiv, og konkluderede, at de indførte procedurer giver tilstrækkelig sikkerhed. Fællesforetagendet har fulgt de to vigtigste anbefalinger i rapporten, der vedrørte indførelsen af en dokumenteret proces til udvælgelse af eksperter og kontrol med adgangsrettigheder.

24. Kommissionens Interne Revisionstjeneste (IAS) (18) udførte en IT-risikovurdering af de fælles IT-infrastrukturer, som fællesforetagendet ENIAC deler med fællesforetagenderne Clean Sky, Artemis, BCB og IMI.

Tilsyn med og rapportering af forskningsresultater

25. Syvende rammeprogram (RP7) indfører et tilsyns- og rapporteringssystem vedrørende beskyttelse, formidling og overførsel af forskningsresultater (19). Fællesforetagendet har udarbejdet procedurer for at føre tilsyn med beskyttelsen og formidlingen af forskningsresultater på forskellige stadier i projekterne, men dette tilsyn skal udvikles yderligere, hvis det fuldt ud skal opfylde bestemmelserne i afgørelsen (20).

Interessekonflikter

26. ENIAC har iværksat omfattende foranstaltninger for at forebygge interessekonflikter og offentliggjort dem på sit websted.

27. Fællesforetagendet bør overveje yderligere forbedringer, f.eks. at etablere en database, som indeholder alle oplysninger om interessekonflikter.

Kommissionens anden foreløbige evaluering (21)

28. Kommissionens anden foreløbige evaluering blev udført fra september 2012 til februar 2013 og vurderede fællesforetagenderne ENIAC og Artemis med hensyn til relevans, effektivitet, produktivitet og forskningskvalitet.

29. Rapporten blev udsendt i maj 2013 og indeholdt flere anbefalinger til fællesforetagendet ENIAC, navnlig med hensyn til projektevalueringens produktivitet, de foranstaltninger, der skal træffes for at forbedre projektporteføljens overensstemmelse med EU's strategiske mål, og udvikling af en passende model til at måle ENIAC-projekternes indvirkning og succes.

Vedtaget af Afdeling IV, der ledes af Milan Martin CVIKL, medlem af Revisionsretten, i Luxembourg på mødet den 21. oktober 2014. På Revisionsrettens vegne Vítor Manuel da SILVA CALDEIRA FORMAND

(1) Rådets forordning (EF) nr. 72/2008 af 20. december 2007 om oprettelse af fællesforetagendet ENIAC (EUT L 30 af 4.2.2008, s. 21).

(2) En oversigt over fællesforetagendets beføjelser, aktiviteter og disponible ressourcer vises i bilaget til orientering

(3) Syvende rammeprogram, som blev vedtaget ved Europa-Parlamentets og Rådets afgørelse nr. 1982/2006/EF (EUT L 412 af 30.12.2006, s. 1), samler alle forskningsrelaterede EU-initiativer under ét og spiller en vigtig rolle med hensyn til at opfylde målene for vækst, konkurrenceevne og beskæftigelse. Rammeprogrammet er også et nøgleelement i det europæiske forskningsrum.

(4) Fællesforetagendet Artemis blev oprettet ved Rådets forordning (EF) nr. 74/2008 af 20. december 2007 (EUT L 30 af 4.2.2008, s. 52) for at fastlægge og gennemføre en forskningsdagsorden for udviklingen af vigtige teknologiområder vedrørende indlejrede computersystemer.

(5) Fællesforetagendet ECSEL blev oprettet ved Rådets forordning (EU) nr. 561/2014 af 6. maj 2014 (EUT L 169 af 7.6.2014, s. 152).

(6) Denne omfatter balancen og resultatopgørelsen, pengestrømsopgørelsen, opgørelsen over ændringer i nettoaktiver samt en oversigt over væsentlige regnskabspraksis og andre forklarende bemærkninger.

(7) Denne omfatter beretningen om budgetgennemførelsen samt en oversigt over budgetprincipperne og andre forklarende bemærkninger.

(8) EFT L 357 af 31.12.2002, s. 72.

(9) De regnskabsregler, som Kommissionens regnskabsfører har fastlagt, er baseret på de internationale regnskabsstandarder for den offentlige sektor (International Public Sector Accounting Standards, IPSAS), som er udgivet af International Federation of Accountants, og — hvor det er relevant — på International Accounting Standards (IAS)/International Financial Reporting Standards (IFRS) udgivet af International Accounting Standards Board

(10) Artikel 185, stk. 2, i Rådets forordning (EF, Euratom) nr. 1605/2002 (EFT L 248 af 16.9.2002, s. 1).

(11) I Fællesforetagendet ENIAC's strategi for efterfølgende revision er det fastsat, at fællesforetagendet skal indhente tilstrækkelige oplysninger om den procedure for efterfølgende revision, der anvendes i ENIAC-medlemsstaterne, til at der kan foretages en vurdering af, om de nationale procedurer kan give tilstrækkelig sikkerhed for, at de transaktioner, der er forbundet med fællesforetagendet ENIAC's projekter, er lovlige og formelt rigtige.

(12) I artikel 12 i forordning (EF) nr. 72/2008 er det fastsat, at fællesforetagendet »sikrer, at dets medlemmers finansielle interesser er tilstrækkeligt beskyttet ved at udføre eller foranledige egnede interne og eksterne kontroller«, og at det foretager »kontrol på stedet og finansiel audit blandt modtagerne af fællesforetagendet ENIAC's offentlige midler. Sådan kontrol og revision gennemføres enten direkte af fællesforetagendet ENIAC eller på dettes vegne af ENIAC-medlemsstaterne.«

(13) Den begrænsede gennemgang bestod i at bede de nationale finansieringsmyndigheder om at bekræfte en stikprøve af omkostningsanmeldelser.

(14) Fællesforetagendet sparede 4,4 millioner euro af det godkendte beløb (10 millioner euro) til dækning af løbende omkostninger og overførte beløbet til aktionsbudgettet.

(15) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(16) Artikel 214 i forordning nr. 966/2012 med de nævnte undtagelser.

(17) Kommissionens delegerede forordning (EU) nr. 110/2014 af 30. september 2013 om en finansforordningsmodel for offentlig-private partnerskabsorganer, jf. artikel 209 i Europa-Parlamentets og Rådets forordning (EU, Euratom) nr. 966/2012 (EUT L 38 af 7.2.2014, s. 2).

(18) I den endelige rapport dateret den 22. november 2013 bemærkes det, at IT-sikkerhedspolitikken bør formaliseres, og at fremtidige kontrakter med IT-tjenesteleverandører bør omfatte detaljerede procedurer/kontroller

(19) Ifølge artikel 7 i Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) fører Kommissionen løbende og systematisk tilsyn med gennemførelsen af syvende rammeprogram og de tilhørende særprogrammer og skal regelmæssigt aflægge rapport og formidle resultaterne af dette tilsyn.

(20) Jf. bemærkningen i Kommissionens årsrapport til Europa-Parlamentet og Rådet om de fremskridt, der er opnået af de fælles teknologiinitiativers fællesforetagender i 2012, (SWD) (2013) 539 final, med hensyn til integration af forskningsprojekters resultater i Kommissionens kommunikations- og formidlingssystem.

(21) Anden foreløbige evaluering af de fælles teknologiinitiativer Artemis og ENIAC fra maj 2013.

BILAG Fællesforetagendet ENIAC (Bruxelles) Beføjelser og aktiviteter Unionens kompetence-områder i henhold til traktaten (Artikel 187 og 188 i traktaten om Den Europæiske Unions funktionsmåde) Ifølge Europa-Parlamentets og Rådets afgørelse nr. 1982/2006/EF af 18. december 2006 om syvende rammeprogram kan der ydes fællesskabsbistand til etablering af længerevarende offentlig-private partnerskaber i form af fælles teknologiinitiativer, som kan implementeres gennem fællesforetagender, jf. traktatens artikel 187. Rådets forordning (EF) nr. 72/2008 af 20. december 2007 om oprettelse af fællesforetagendet ENIAC. Fællesforetagendets beføjelser (Rådets forordning (EF) nr. 72/2008) Mål Fællesforetagendet ENIAC bidrager til gennemførelsen af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) og temaet »Informations- og kommunikationsteknologi« under særprogrammet »Samarbejde« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013). Det skal navnlig: — fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål — støtte aktiviteter til gennemførelse af forskningsdagsordenen (»FoU-aktiviteter«), især gennem økonomisk støtte til deltagere i projekter, der er udvalgt på grundlag af indkaldelser af konkurrerende forslag — fremme et offentligt-privat partnerskab, der tilsigter at mobilisere og samle en indsats fra Fællesskabets side og fra national og privat side, øge de samlede FoU-investeringer vedrørende nanoelektronik og skabe samarbejde mellem den offentlige og den private sektor — sikre, at FTI vedrørende nanoelektronik er effektivt og holdbart — opnå synergi og koordinering med hensyn til den europæiske FoU-indsats vedrørende nanoelektronik, herunder gradvis integrering i fællesforetagendet ENIAC af de aktiviteter på området, der for øjeblikket gennemføres via mellemstatslige FoU-ordninger (Eureka). Ledelse Bestyrelsen er fællesforetagendets ledelsesorgan. Den administrerende direktør er ansvarlig for den daglige ledelse. Erhvervslivet er repræsenteret i erhvervs- og forskningsudvalget og ved sammenslutningen AENEAS som stiftende medlem. Repræsentantskabet for de offentlige myndigheder består af Kommissionen, der repræsenterer Den Europæiske Union, og af medlemsstaterne og de associerede lande. Fællesforetagendets disponible ressourcer i 2013 Budget 17 2 6 08 748,19 euro til forpligtelser 3 6 6 09 726,23 euro til betalinger Ansatte pr. 31. december 2013 15 stillinger i henhold til stillingsfortegnelsen (7 midlertidigt ansatte og 8 kontraktansatte), hvoraf 15 stillinger var besat, fordelt på: operationelle aktiviteter (6), administrative opgaver (5), blandede opgaver (4).. Resultater og tjenesteydelser leveret i 2013 Jf. fællesforetagendet ENIAC's årlige aktivitetsrapport for 2013 på www.eniac.eu Kilde: Fællesforetagendet ENIAC.